Vyf dood in tweede noodlottige N1-botsing (Foto: Departement van vervoer in Limpopo) ŉ Tweede noodlottige ongeluk binne twee dae op die N1-noord in Limpopo het die lewe van vyf mense geëis. Twee motors het Donderdagaand reg van voor op die N1-noord buite Louis Trichardt gebots. Die bestuurder van die een voertuig het glo ŉ ander voertuig verbygesteek toe sy motor teen ŉ aankomende motor gebots het. Die bestuurders van albei voertuie en drie passasiers is op die toneel dood verklaar. ŉ Passasier wat die botsing oorleef het, is met ernstige beserings na ŉ hospitaal in Louis Trichardt geneem vir verdere behandeling. In ‘n afsonderlike geval is drie mense Woensdag dood en vyf beseer nadat twee motors op die N1-noord naby Polokwane reg van voor gebots het. Die bestuurder van een van die motors het glo op ŉ sperstreep ŉ ander motor verbygesteek en teen ŉ aankomende motor gebots. Mavhungu Lerule-Ramakhanya, LUR vir vervoer en gemeenskapsveiligheid in Limpopo, het gesê roekelose bestuur het moontlik in albei gevalle tot die botsings gelei. Sy het haar kommer uitgespreek oor roekelose gedrag wat lewens eis. “Dit is nie aanvaarbaar dat ons elke dag met die nuus wakker word dat mense doodgemaak is deur roekelose bestuurders wat nie ag op die wet slaan nie.” Lerule-Ramakhanya het haar medelye met die oorledenes se families betuig.